Rasseherrie oor swart en wit kinders apart in klas | Netwerk24
Deur Christiaan du Plessis 09 Januarie 2019 17:20
Prof. Job Mokgoro, premier van Noordwes, sê hy is geskok oor foto's op sosiale media wat oënskynlik dui op aparte sitplekke vir wit en swart leerlinge in 'n klas van die Laerskool Schweizer-Reneke.
'n Rasseherrie het Woensdag op sosiale media losgebars nadat 'n foto gedeel is wat wys hoe swart en wit leerlinge in aparte dele van 'n klaskamer sit. Die foto is glo van 'n gr. R-klas in die Laerskool Schweizer-Reneke in Noordwes.
'n Sekretaresse van die skool wou nie Woensdag vrae oor die foto beantwoord nie en het gesê vrae moet na die skool se e-posadres gestuur word. Die skool het teen 16:00 nog nie op Netwerk24 se navraag gereageer nie. Die Laerskool Schweizer-Reneke het intussen ook hul blad op Facebook verwyder.
Die departement van onderwys in Noordwes sê in 'n verklaring 'n span senior bestuurders, onder leiding van Sello Jonas Lehari, LUR vir onderwys en sportontwikkeling, sal die skool Donderdag besoek om 'n "intensiewe ondersoek te doen".
Freddy Sepeng, woordvoerder van die provinsiale onderwysdepartement, sê die departement kan nie bevestig of die foto eg is nie. Die skooldag was reeds verby toe hulle van die foto bewus word.
"As dit waar is, veroordeel die departement die voorval ten sterkste. Ons sal ondersoek instel," sê hy.